**Noi vrem pământ**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flamânt și gol făr-adăpost,

Mi-ai pus pe umeri cât ai vrut,

Și m-ai scuipat și m-ai bătut

Și câine eu ți-am fost!

Ciocoi pribeag ,adus de vânt,

De ai cu iadul legământ,

Să-ți fim toți câini, lovește-n noi!

Răbdăm poveri , răbdăm nevoi

Și ham de cai și jug de boi:

Dar vrem pământ!

O coajă de mălai de ieri

De-o vezi la noi la noi tu ne-o apuci,

Băieții tu-n război ni-i duci,

Pe fete ni le ceri.

Înjuri ce-avem ,noi drag și sfânt;

Nici milă n-ai, nici crezământ!

Flamânzi copiii-n drum ne mor

Și ne sfârșim de mila lor-

Dar toate le-am trăi ușor

De-ar fi pământ!

De-avem un cimitir în sat

Ni-l faceți lan, noi boi în jug,

Și-n urma lacomului plug,

Ies oase și-i păcat!

Sunt oase dintr-al nostru os:

Dar ce vă pasă! Voi ne-ați scos

Din case goi, în ger și-n vânt,

Ne-ați scos și morții din mormânt;-

O,pentru morți și-al lor prinos

Noi vrem pământ!

Și-am vrea și noi , și noi să știm

Că ni-or sta oasele-ntr-un loc,

Că nu-și vor bate-ai voștri joc

De noi, dacă murim.

Orfani și cei dragi ne sunt

De-ar vrea plângă pe –un mormânt,

Ei n-or ști-n care șanț zăcem,

Căci nici pentru –un mormânt n-avem

Pământ- și noi și creștini suntem!

Și vrem pământ!

N-avem nici vreme de-nchinat,

Căci vremea ni-e în mâini la voi;

Avem un suflet încă-n noi

Și parcă l-ați uitat!

Ați pus cu toții jurământ

Să n-avem drepturi și cuvânt:

Bătăi și chinuri , când țipăm,

Obezi și lanț când ne mișcăm,

Și plumb când istoviți strigăm

Că vrem pământ!

Voi ce –aveți îngropat aici?

Voi grâu? Dar noi strămoși și tați,

Noi mame și surori și frați!

În lături ,venetici!

Pământul nostru-i scump și sfânt,

Că el ni-i leagăn și mormânt:

Cu sânge cald l-am apărat,

Și câte ape l-au udat,

Sunt numai lacrimi ce-am vărsat-

Noi vrem pământ!

N-avem puteri și chip de-acum

Să mai trăim cerșind mereu,

Că prea ne schingiuiesc cum vreu

Stăpâni luați din drum!

Să nu de-a Dumnezeu cel sfânt ,

Să vrem noi sânge nu pământ!

Când nu vom mai putea răbda,

Când foamea ne va răscula,

Hristoși să fiți , nu veți scăpa

Nici în mormânt!